khistorydata/jeongjo-sjw-relations huggingface dataset:
정조 5년
辛丑三月初二日。記事官姜彙鈺。謝恩使書狀官兼司憲府掌令尹長烈聞見事件。臣於往還之路。留館之時。彼地事情。毋論虛實。或以採探。或以所見。竝爲開錄于左爲白乎旀。留館之日。又伏奉冬至使書狀官林濟遠所傳下敎。亦令首譯別修一件。以備睿覽是白齊。一。康熙定制。漢人任民。淸人管戎。治民之官。盡屬漢人。掌兵之權。專委淸人。雍正亦遵而不改矣。逮至乾隆。兵任則依舊。以淸人管轄。而民官亦或屬之淸人是白加尼。比年以來。視前尤多。故漢人擧有失職之嘆是如爲白乎旀。雖以目下所見言之。道上官行之車服華麗者。太半是淸人。而以公服徒步者。問皆是漢人。則可知淸。漢人形勢之懸殊是白齊。一。關外十八處城堞之荒廢者。自昨年次第修築。或完或未完。而工役浩大。告訖無期。役夫雇銀。間爲任事者弄奸。故民多怨言兺不喩。康熙雍正則以瀋陽寧古塔爲根本之地。輸置財寶。而關以外城池。則一不修治者。意蓋在於視中原爲逆旅。而以瀋寧爲歸宿之所矣。乾隆初年。亦頗仍舊。而昇平旣久。連興巨役。縻財勞民。故漢人則或譏其失。先皇本意是如是白齊。一。西方僧徒。謂之喇嘛。黃衣黃帽。或車或馬。馳騁於京城通衢者。其類甚繁是白遣。蕃僧額爾德呢之迎來也。其徒之隨至者。無慮數千人是如爲白乎旀。昨年秋皇帝在熱河時。與蕃僧語及外國事。皇帝盛稱朝鮮敦尙禮義。人物衣冠。亦有可觀。而進賀使行。適以其時到燕。故使我使就見者。蓋出於誇示蕃僧之意。而及其往見之日。授以金佛者。卽是佛家戒法之意是如爲白乎旀。十一月蕃僧死後。皇帝親臨治喪。不用棺斂。坐以金椅。覆以黃屋。以像其生是白遣。舁置北門皇寺。朝夕供給。無減生時。當以今年二月送歸西藏。而六皇子及內閣學士永貴將隨往云。西藏。卽古之吐蕃是如爲白齊。一。皇帝政令。年來暴嚴。凡係群下之微眚薄故。輒施革職。降級出資之典。如有讜言之及闕失者。則不唯不思優容。乃反竄逐之。或使之自盡。至如山西士人張自如之昨秋一疏。槪論其土木之不息。巡遊之無節。蕃僧之過禮。而一言不槪。死於酷刑。朝廷之上。承順成風。草野之中。志氣摧折。擧懷疑懼之心。欲圖自全之計是如爲白齊。一。駙馬福隆安。以古相傅恒之子。方任兵部尙書。和珅出自徒隷。超遷至戶部尙書。兩人最見寵愛。居中用事。凡有駕行。必隨左右是如爲白乎矣。福隆安則醇謹無才能。和坤則爲人狡黠。專事迎合。內懷陰刻。不副己者。輒譖毁抵罪。人皆側目而視是如爲白遣。阿桂屢言其爵位太盛。宜可抑損。而繼有遠出之命。故或云。和珅之所慫慂是如爲白齊。一。原任太學士李侍堯。出爲雲貴總督。而見嫉於和珅。論以贓律。逮囚京獄。今已經歲。而先籍其家産。又命太學士九卿議其當律。則皆曰可殺。皇帝以侍堯爲定鼎功臣。李永芳之孫。念其先勞。又復收議於各省督撫。則亦如九卿之議。而唯閔鶚元一人獨主傅生之論。皇帝下旨略曰。諸臣中旣有仍請從寬者。則罪疑唯輕。朕亦不肯爲已甚之事。李侍堯卽定爲應斬。監侯秋後處決是如爲白臥乎所。蓋監侯秋後者則例爲緩決。故畢竟侍堯將不至一律是如爲白乎旀。關浙總督富勒渾。不直抒所見。江南總督陳輝祖。亦遊移爲詞是白如。竝交部嚴加議處。而勒渾輝祖。皆令革職留任是如爲白齊。一。太學士阿桂有剛直之稱。英廉亦以綜密著名。國有大事。倚任此兩相。而阿桂以元老大臣。間有規諫。故昨年臘月。出使浙江。審視堤役者。未必不出於厭薄疎外之意是如爲白齊。一。鰲拜以順治舊相。爲康熙顧命之臣。屢封公爵。名登實錄。而康熙年長坐專權用事革職。籍産是白如可。及其死後。念勞復爵。至雍正。亦襲封其子孫矣。昨年冬。皇帝偶閱實錄。復提鰲拜罪過。仍令追削停襲。以示大臣擅權不法者戎是如爲白臥乎所。槪聞物議。則鰲拜以屢朝勳臣。如非大辜。則百世可宥。而今玆擧措。不免太薄是如爲白齊。一。昨年年事。關東則雖云平年。關以內未免凶歉。斗米直至五百文是白乎旀。自昨冬賙饑民。每戶計口給糧是如爲白乎矣。臣行往來時。關內則多逢流丐。而關外則似無顚連之患是白遣。南方則水災被害者外。不至失稔是如爲白齊。一。五臺山在山東雁門縣。距燕京五百里。而山上有文殊院。素稱靈異。康熙雍正。亦曾幸此。而昨年臘月。皇帝旨下。將以今二月二十二日往五臺山燒香。回到天津觀水圍。往反限二十日是如爲白齊。
정조 5년
首譯李湛聞見事件。一。去夏正陽門外琉璃廠失火。延燒重城門樓。皇帝命太學士英廉。戶部尙書和坤。捐帑銀八萬兩。董役改建。而載運木石於數百里之外。首尾五朔。始爲訖工是白乎矣。樓柱樓樑。俱斲石爲之。故樓體甚重。臺石裂坼。實有傾壓之慮是白乎等以。皇帝咎責。董役兩臣。復令撤毁。而改建之是白乎旀。又出帑銀二萬兩。而餘皆罰徵於兩臣是如爲白遣。歲初祈穀祭親行時。以正陽樓役之方張。從東挾門往來是白乎旀。昨年春南小館失火後。工部遵旨。出銀五千兩修葺。而只葺見燒十三間是白遣。其餘厢屋。初不着手。以致今番曺龍雲之壓斃。則彼中工役之費用多而奸竇滋。類多如此是白齊。一。淸制不預建太子。擇諸子中賢有行者。書名。藏留於乾淸宮金匱石室。及其嗣位之日。顧命大臣。始爲頒發中外。其嚴祕也如此。故非但群臣莫能預知。諸子亦不敢窺其意。各自謹飭。惟恐獲罪是如爲白乎所。見今皇子有六人。而皇六子最見親愛。國有大事。每任用焉。故識者以爲屬意之處。或可以猜得是如爲白齊。一。昨年萬壽節。王公大臣及外省督撫等。購得金玉銅磁之器玩奇巧者。誇多鬪靡。各自呈獻。亦有造進金佛銀山者。以伸慶祝。則皇帝旨意。略曰。七旬慶節。非常年可比。且爲其誠殷。不得不酌留。而嗣後毋得再有呈進。俟將來八旬萬壽。尙可俯從是如爲白齊。一。內閣太學士。卽古丞相之職。淸漢各置三公。而淸相專管國事。漢相則不過充位是如爲白乎旀。阿桂英廉。俱以淸相最見倚任。而阿桂爲人剛直。英廉以綜核著名是白乎旀。昨年臘月。命阿桂出往浙江。董視河工。可見其役巨任重是白齊。一。皇帝凡有駕幸。福隆安和珅。常隨左右。蓋福隆安則以古相傅恒之子。早選額駙。人又醇謹。而和珅則本以鑾儀衛卒。擢置卿列。寵幸無比。性本狡猾。善於逢迎。陰毒害人。滿朝側目是如爲白乎旀。曾與阿桂不睦。屢爭於朝中。而八十老相之遠出南徼。未必不出於和珅之所譖間是如爲白齊。一。淸漢人職任各自不同。淸人掌兵權。漢人主民政。此是康熙定制。而淸漢俱安其職矣。乾隆則在位旣久。政措漸弛。淸人之掌兵則自如。而又擇州縣之肥饒者。移授淸人。故漢人宦途日窄。登科多年。未得一命者。亦有之是如爲白乎旀。以淸人爲名者。則毋論貴賤。俱屬八旗。例有俸銀。而漢人則除從仕者外。其所爲業。非農則商是白乎旀。道上之車服華麗者。無非淸人。儀形困悴者。皆是漢人。則淸漢人貧富之判異。推此可知是白齊。一。僧道之屬。以華衣華帽。馳逐於通衢大道。百十爲群。而其中衣帽俱黃者。號爲喇嘛。問是西蕃僧。而尊尙異常是白子旀。昨年遣皇六子。邀致額爾德尼於西藏。稱以班禪。敬若活佛。別作寺刹於熱河行宮之傍以處。而皇帝日日親往。恭行起居是白加尼。及其患痘身死之後。支體短縮。殆同一小兒。故皇帝尤以爲異。作黃金塔以覆其尸。令其徒衆。朝夕誦經以譙之是白遣。聞以今年二月送歸西藏。而又以皇六子及太學士永貴護行是如爲白乎旀。預飭所過沿道各刹。調發僧徒。擔舁遞送。而周年之後。可以得達西藏云。所謂西藏。卽古之吐蕃。地方是白遣。其生迎死歸之際。耗費國財。動以萬計。朝巷有識之人。莫不譏議其失德。而亦不敢一言以諫者。蓋懲於山西士人張自如之疏論過禮班禪。而顯被誅戮是如爲白齊。一。皇帝一年之內。遊幸無節。歲首在圓明苑觀燈戱。夏往熱河。避暑山庄。秋冬之交。會蒙古諸酋。行獵于口外地方。歲以爲常是白乎旀。昨年臘月下旨。將以今二月二十二日。幸五臺山是如爲白乎所。五臺山。在山東界。而山水明秀。上有文殊院。捧供三淸。民士祈禱者。咸聚於此。康熙雍正。亦曾躬行燒香是如爲白乎旀。回路到天津觀水圍。而所謂水圍。多發傍近船隻。環立水面。打起鵝鴨。驚飛翻空。則令武士齊發銃箭。以所獲多寡。論其賞罰是如爲白齊。一。山海關以東。城堞之荒廢。殆過百有餘年。而康熙雍正。俱不留意修葺。至乾隆亦然矣。始自年前。造甓燔灰。十八處城役。同時竝擧。次第修築。而城有大小。役有鉅細。至昨冬猶未完。而時値天寒。姑爲停止。徐待春和。更當始役是如爲白臥乎所。識者或以爲瀋陽寧古塔爲根本之地。故先皇之等棄關以東城池者。爲後世深長慮。而今皇則一反先志是如爲白齊。一。順天府鄕試。設於昨年秋。而榜發後。因監察御史戈姓人所奏。各省冒籍中式者九人。究覈拔榜是如爲白乎旀。儒生李宗繹。以同考官李孔陽之族叔。入場被選是白如可。因孔陽自首。削其科目云云。則彼中科制之主嚴相避之及遠。本自如此是白齊。一。皇帝以昨年年屆七旬。屢下優老之典。朝臣篤老者。擧有賞賚。其子孫另加調用。限滿京官年六十五歲以上四十八人。引見留任。各省貢生中年八十以上者。直付擧人是如爲白齊。一。今行回到寧遠州。未及十數里。有一官行。從東而來。威儀甚盛。問是寧遠新知州。而爲引見上京是如爲白加尼。及到本州聞之。則城內有一土豪殺人。行賂於知州。以其家人。代償其命矣。被殺人家。訴冤於京師。下刑部究覈得其實。皇帝怒甚。命本州都督用軍律正法知州以警衆。以廣寧縣尹。陞爲寧遠知州是如爲白去乎。人心莫不稱快。而亦可刑政之一端是白齊。
정조 5년
辛丑三月初二日巳時。上御誠正閣。右副承旨書狀官入侍時。右副承旨金宇鎭。書狀官尹長烈。假注書趙衍德。記事官金載瓚李集斗。以次進伏訖。上曰。萬里行役。無事往還。實爲奇幸。彼中事情果。何如。長烈曰。臣伏聞冬至使來便。有所下敎。故果欲詳探彼情。則彼人嚴飭隱諱。全未採聞。事甚惶悚矣。上曰。大體。果何如。長烈曰。第聞皇太子以第六子爲定云。而奢侈之風。近益太甚。已爲痼弊矣。上曰。班禪死後。何以謂縮少乎。長烈曰。此是彼人之所傳。而有不足取信矣。上曰。近以宗臣連送使价。彼人之接待。何如。長烈曰。彼果善待矣。上曰。見其皇帝乎。長烈曰。臣於祗迎之班。只見其威儀矣。上曰。皇帝之典刑。果何如。長烈曰。侵曉祗迎。故未能見其典刑矣。上曰。其威儀凡節。何如。長烈曰。只有黃屋而已。威儀則甚草草矣。上曰。今番則爾其遄還矣。長烈曰。別使則留館。只爲三十日。故如是卽還矣。上曰。刷馬驅人之弊。何如。長烈曰。使行未發之前。詳知其此弊矣。今於回行之際。果以不虞。備銀一百三十兩貸給。以爲路用之資。而渡江後。卽以灣府銀。以爲貸充矣。上曰。宴饗時聞。或有弊云。然否。長烈曰。彼人以爲嚴戢。故別無所弊矣。上曰。宮闕城郭。果何如。長烈曰。觀甚壯麗。而至於文物威儀。則全無可觀矣。上曰。漢人尙有思漢之心乎。長烈曰。今則不如昔時云矣。上曰。班禪之徒。尙在其所乎。長烈曰。其徒留在城中。而身着黃衣黃帽。出遊街上。故時或逢見矣。上曰。李琰爲人。何如。長烈曰。人甚謹實。而曾有見信於彼人矣。上曰。留在何館乎。長烈曰。臣則留於南館。冬至使則留於西館。而相距爲十里許矣。上曰。皇帝之以昨年使臣。招現班禪者。欲爲誇張我國之文物云。然否。長烈曰。彼人所傳如是矣。上曰。兼臺亦用禁牌乎。宇鎭曰。此是一時兼臺。故不得用牌矣。命退。諸臣以次出。
정조 5년
辛丑三月初二日未時。上御誠正閣。左承旨入侍時。左承旨徐有防。假注書趙衍德。記事官徐龍輔李集斗。以次進伏訖。上命書榻敎曰。右副承旨。入侍。賤臣。承命出來。召金宇鎭進伏。有防先退。上曰。領府事所患。何如。宇鎭曰。自數日稍得差勝矣。上曰。箕伯當以何日到任乎。宇鎭曰。聞在今日云矣。上曰。舊監司似當從近入來矣。宇鎭曰。然矣。命書傳敎曰。旣聞重臣所奏。當初惠郞處分。非不知民習之可駭。如其不可捧則不卽出給。許多穀物之累月露置。畢竟有苟艱之擧。郞官烏得無罪。然較之奸民之情。不無輕重。飭亦施矣。該郞官奪告身蕩滌。伊時已有筵敎於本廳堂上矣。郞官雖已被罪。奸民不可無懲。此則付之有司爲言。迄無皁白云。其時該曹行公堂上推考。上曰。日記尙多積月未修。事不成說矣。宇鎭曰。然矣。臣考見近來修納日記。則多有誤書。至於相臣名字。誤用他字。揆以史例。至重且嚴。而如是詿誤。事甚驚駭矣。上曰。是誰所書乎。宇鎭曰。姑未考知矣。上曰。近來借書吏筆。固是謬習。而此後則皆自手書。其修納日限。無踰三箇月。可也。命書傳敎曰。滯囚可悶。又値齋日。禁府時囚。皆令草記照律。上曰。明日是三日乎。宇鎭曰。然矣。命書傳敎曰。近來泮製無通方外之命。則只以圓點準點儒生應試。旣遵舊例爲之。而聞未準三十點者。不無混赴之弊云。若此則安庸圓點爲哉。令泮長知悉。此後另加嚴飭。書訖。命退。諸臣以次出。
정조 5년
行都承旨李𡊠坐。左承旨徐有防坐。右承旨柳義養坐。左副承旨趙時偉坐。右副承旨金宇鎭坐直。同副承旨鄭志儉坐。注書二員未差。假注書李集斗藥院直趙興鎭仕直。事變假注書權埛仕。
정조 5년
備忘記。奎章閣提學。昨年因大臣獻議。掌試旣以與兩館提學通同爲之之意。有所定式。主試尙然。況同試乎。此後大提學或弘文提學持試題詣泮宮後。他館提學牌招時。本閣提學。一體牌招。同參考試。
정조 5년
備忘記。左副承旨持此題。與藝文提學偕往泮宮。試取以來。
정조 5년
徐有防啓曰。今日三日製時。奎章閣提學兪彦鎬。一體牌招。以爲同參考試之地。何如。傳曰。允。
정조 5년
傳于徐有防曰。史官一員待命。騎馬一匹立之。
정조 5년
傳于趙時偉曰。科次入侍。大司成同爲入侍。
정조 5년
趙時偉。以兵曹言啓曰。內禁衛將李儒敬。身帶宣傳官之任。勢難兩處供職。呈狀乞遞。所帶之職。俱是緊任。有妨公務。內禁衛將之任。今姑改差。何如。傳曰。允。
정조 5년
鄭志儉。以義禁府言啓曰。滯囚可悶。禁府時囚。皆令草記照律事。命下矣。時囚罪人李天穆段。觀其所供。則事勢似然。而旣無營門許題。新監司到任後。稱以麥秋。又不報使。事極無嚴。然原其本情。出於爲民。雖與擅分有異。加分已露之後。揆以公法。不可以襲謬低仰於勘律。以啓前頭無窮之弊。依本律照勘罪。尹心緯段。牟還加分。雖曰。流來謬規。法外犯留之罪。在所難免罪。取考律文。則續大典倉庫條。有曰。還上加分未及折半者。勿論石數。竝奪告身。大明律不應爲條。有曰。凡不應得爲而爲之。事理重者。杖八十。大典推斷條。有曰。犯私罪。杖八十。奪告身三等。犯枉法受贓外。笞杖竝收贖云矣。李天穆尹心緯等段。杖八十收贖。奪告身三等放送。金謹行段。不能束吏。有此騷擾民間。橫侵漁戶之弊。已極可駭。至於春牟之因循加分。軍餉之矇不覺察。俱極可駭罪。取考律文。則大明律不應爲條。有曰。凡不應得爲而爲之。事理重者杖八十。續大典倉庫條。有曰。還上加分未及折半者。勿論石數。竝奪告身。大明律錢糧互相覺察條。有曰。凡倉穀官吏庫子等。皆得互相覺察。係官錢糧。已出倉庫而失覺察者。杖一百。名例。有曰。二罪以上俱發。以重者論。大典推斷條。有曰。犯私罪。杖八十決杖。告身盡行追奪。先朝受敎內。王府決杖者。代以金贖矣。金謹行從重論。杖一百收贖。告身盡行追奪放送。李得源段。濫杖一款。雖以實無指的。極口發明。至於虛留穀未捧反作事。則流來吏逋。與民間未捧。旣已査發之後。不能準捧。又未免因循反作之科。揆以公法。實難容貸。罪取考律文。則續大典倉庫條。有曰。還上反作守令。徒三年定配。又五年禁錮。大典推斷條。有曰。犯私罪杖一百以上之罪。告身盡行追奪云矣。李得源告身盡行追奪。又五年禁錮。洪忠道懷德縣田民驛。徒三年定配。而以議啓內辭意。具罪目。依例發遣府羅將。押送配所。李得濟段。城餉事體何等至重。則糶糴之政。雖諉之於虞候。各穀反弄之數。至於一千七百餘石之多。而身爲主將。全不致察。一例抛棄之狀。萬萬痛駭。罪取考律文。則大明律錢糧互相覺察條。有曰。凡倉庫官吏庫子等。皆得互相覺察。係官錢糧。已出倉庫而失覺察者。杖一百。大典推斷條。有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。李得濟杖一百收贖。告身盡追奪。放送。何如。傳曰。允。有功議者。各減一等。其中尹心緯。牟還半留。無異他還穀。則雖因襲謬。越法盡分。烏可免擅分之律。而年前備堂。有當年牟還量宜分給之請。諸道守宰之以當年錯看。每年之當年年年盡分。不是異事。近或邑邑皆然。則獨於此一邑。斷以當律。無幾近於斑駁乎。不可無申令前後之別。本律以公罪勘放。此後申飭事。令廟堂後日次對時。稟處。
정조 5년
金宇鎭。以義禁府言啓曰。時囚罪人李天穆尹心緯等。各杖八十收贖。奪告身三等。金謹行李得濟等。各杖一百收贖。告身盡行追奪。李得源告身盡行追奪。又五年禁錮。洪忠道懷德縣田民驛。從三年定配事。照律草記批旨內。有功議者。各減一等。尹心緯本律。以公罪勘放事。命下矣。金謹行曾祖壽翼。寧國功臣云。功減一等。杖九十收贖。奪告身四等。李得濟祖重庚。揚武原從功臣。達城府院君異姓四寸親云。功議各減一等。杖八十收贖。奪告身三等。李得源十代祖石亨。佐理功臣云。功減一等。告身盡行追奪。又五年禁錮。徒二年半定配。尹心緯。以公罪。杖八十收贖放送。而李天穆無功議云矣。敢啓。傳曰。知道。
정조 5년
又以禁府言啓曰。恃寨前僉使韓興信拿囚之意。敢啓。傳曰。考律以草記勘處。
정조 5년
又以義禁府言啓曰。時囚罪人申大謙杖一百收贖。告身盡行追奪放送草記批旨內。如有功議。各減一等事。命下矣。申大謙六代祖景禛。靖社功臣東陽尉異姓五寸親云。功議各減一等。杖八十收贖。奪告身三等放送之意。敢啓。傳曰。知道。
정조 5년
辛丑三月初三日酉時。上御誠正閣。三日製科次入侍時。試所承旨趙時偉。假注書李集斗。記事官徐龍輔金載瓚。試官藝文提學金熤。奎章閣提學兪彦鎬。直閣徐鼎修。弘文館校理李時秀。副修撰李謙彬。奎章閣待敎鄭東浚。以次進伏訖。上曰。大司成盡爲收券。同爲入侍。大司成沈念祖追入進伏。上曰。坐直承旨入侍。出榻敎賤臣承命出。與左承旨徐有防。右副承旨金宇鎭偕入進伏。上命讀試券。東浚謙彬時秀鼎修次第讀券訖。熤彦鎬考券。仍科次。選三人柝榜畢。上命書傳敎曰。三日製居首三下一生員朴吉源直赴會試。之次三下生員成種仁。生員朴猷煥各給二分。宇鎭書訖。上曰。近來居齋儒生比前多小。何如。念祖曰。近來則稍稍入齋。比前差勝矣。上曰。近三製之期。故如是多集耶。念祖曰。似然矣。上曰。三日製被抄儒生明朝待。出榻敎時偉曰。摠戎中軍有闕代。已過三日。尙不差出。事甚未安。摠戎使徐有寧。依定式推考。何如。上曰。依爲之。命退。諸臣以次退出。
정조 5년
行都承旨李𡊠坐。左承旨徐有防坐直。右承旨柳義養坐。左副承旨趙時偉坐直。右副承旨金宇鎭坐。同副承旨鄭志儉坐。注書二員未差。假注書李集斗藥院直趙興鎭仕直。事變假注書權埛仕。
정조 5년
徐有防啓曰。甲申年日記十二卷。乙酉年日記十三卷。合二十五卷。輸送實錄廳之意。敢啓。傳曰。知道。
정조 5년
傳于趙時偉曰。左副承旨入侍。
정조 5년
吏曹口傳政事。以宋迪中爲漆谷府使。安羽濟爲唐津縣監。嚴球爲全義縣監。徐命全爲三登縣令。尹翊東爲永柔縣令。權尙鎭爲高原郡守。
정조 5년
鄭志儉。以義禁府言啓曰。時囚罪人韓興信。以草記勘處事。命下矣。韓興信段。平安監司鄭尙淳狀啓內。還上作反。何等重罪。而乙未條還折米一百七十餘石。以未捧爲已捧。以爲彌縫之計者。事之痛駭。莫此爲甚。罪取考律文。則續大典倉庫條。有曰。還上反作守令。徒三年定配。又五年禁錮。大典推斷條。有曰。犯私罪杖一百以上之罪。告身盡行追奪。大明律犯罪存留養親條。有曰。凡犯罪祖父母父母老疾應侍家。無以次成丁者。若犯徒流者。止杖一百。餘罪收贖。存留養親云矣。韓興信母年今八十。無兄弟獨身云。徒三年定配。以親年八十收贖。告身盡行追奪。又五年禁錮。放送。何如。傳曰。允。如有功議。各減一等。
정조 5년
又以義禁府言啓曰。韓興信徒三年定配。以親年八十收贖。告身盡行追奪。又五年禁錮放送草記批旨內。如有功議。各減一等事。命下矣。韓興信無功議云矣。敢啓。傳曰。知道。
정조 5년
趙時偉。以兵曹言啓曰。依傳敎。宮墻頹圮處。發遣本曹郞廳摘奸。而內面則入直佐郞臣崔守忱。外面則該色正郞臣沈基泰。一一看審。體墻頹圮四處及外面缺落三處。合七處草薍圍排處。以杻木把子另飭堅實圍排。把守軍卒等。亦令嚴飭守直之意。敢啓。傳曰。知道。
정조 5년
又以兵曹言啓曰。今日巳時量。金虎門把守軍捉納良人石天章爲名漢。以爲此漢雖佩信符。顔面甚生。必是闌入云。事極驚駭。詰問其闌入之由。則初稱弘文館代使令。而問于弘文館。則元無是事。又稱藝文館代使令。而問于藝文館。則亦無是事。其所闌入。的實無疑。故信符出處。更加盤問。則以爲拾得於路中云。而語不成說。此若非僞造。則必是偸佩。行止已極殊常。所犯又係非細。其闌入委折。信符出處。令該曹嚴査重繩。何如。傳曰。允。
정조 5년
戶曹判書鄭尙淳疏曰。伏以臣情病俱苦。猥上辭本。恭俟瀆擾之誅。幸蒙體諒之恩。得以卸解重寄。獲免罪戾。天地生成之澤。臣方感激。罔知所以圖報矣。不料度支新命。遽及於夢想之外。臣誠惝怳愕眙。莫曉則哲之明。奚取於臣而有此誤恩也。如臣無似。寅緣倖會。承乏叨冒。何職不濫。而至於是任也。摠一國財賦之出入。係四方生民之休戚。雖使聰明足以剸理。才局足以經濟者當之。猶且逡巡退讓。不敢自居。矧今國儲枵腹。民産懸罄之時。乃以臣之疎迂孱劣。拙於幹辨。短於籌計者擧以畀之。無少難愼。量才量職。殆不啻負山之蚊。濡咮之鵜矣。噫。臣旣許身。受恩如天。蹈赴湯火。夫豈自愛。而若其才之不逮。力之不給。强其所不强。而徒懷嚴畏。黽勉苟膺。則臣不足恤。其奈憤國事而辱聖簡。何哉。臣受命以來。夙宵沈思。食息靡寧。只覺擔當之無策。直欲逃遁而不得。此際因本道繡衣之啓。譴罷之請。發於大僚。緘推之命。出於特恩。旋於緘辭之批。繼有分揀之敎。聖度涵貸。隨事曲庇。雖慈父之護迷子。何以加此。且惶且感。靡所容措。然臣之孤負職責。觸處生疣。不足備於任使之末。於是益著。臣何敢忘恃恩私。揚揚冒進。自同無故之人哉。玆從縣道。略控短章。仰暴衷懇。伏乞天地父母。俯垂鑑諒。亟許鐫改。俾安微分。公私萬幸。臣無任。答曰。省疏具悉。所辭萬萬過矣。卿其勿辭。從速上來行公。
정조 5년
徐有防啓曰。國忌正日視事。頉稟。傳曰。知道。
정조 5년
傳于李𡊠曰。同副承旨入侍。
정조 5년
傳于徐有防曰。禮房承旨進詣今日受香所。奉審摘奸以來。
정조 5년
傳于柳義養曰。奉審承旨入侍。
정조 5년
趙時偉。以吏曹言啓曰。新除授全義縣監嚴球呈狀內。矣身今年六十有六矣。不敢冒法往赴云。年限已滿。則揆以法例。不可仍置。依例改差。其代更爲備擬以入之意。敢啓。傳曰。知道。
정조 5년
李𡊠。以吏曹言啓曰。昨日口傳政。㓒谷府使。以宋迪中備擬受點矣。方在罷散中云。矇未覺察之失。惶恐待罪。而原單子勿施。更爲備擬以入之意。敢啓。傳曰。知道。勿待罪。
정조 5년
吏曹口傳政事。以朴玄源爲全義縣監。金衡柱爲㓒谷府使。知實錄事李性源。
정조 5년
兵曹口傳政事。司直李性源。
정조 5년
趙時偉。以兵曹言啓曰。奉室行禮後。仍詣景慕宮展拜時。入直禁軍等。別將當爲率領隨詣。而副將徐有大方在統營任所。姑未上來。以一番內禁將李文爀。兼領擧行之意。敢啓。傳曰。知道。
정조 5년
又以御營廳言啓曰。今三月初六日景慕宮展拜時。依兵曹節目。集春營入直軍二十名。領軍把摠元啓弘。哨官李光玄率領。月覲門左邊設布帳外排立。東營入直軍三十名。把摠李春亨。哨官方處行率領。宮大門外把守。而並待標信出用。解嚴後還入直間。集春營哨官崔壽聃。東營哨官金光潤。代直之意。敢啓。傳曰。知道。
정조 5년
行都承旨李𡊠坐。左承旨徐有防坐直。右承旨柳義養坐。左副承旨趙時偉坐。右副承旨金宇鎭坐直。同副承旨鄭志儉坐。注書二員未差。假注書李集斗藥院直趙興鎭仕直。事變假注書權埛仕。
정조 5년
大駕詣大報壇入齋室後。奎章閣政院玉堂藥房口傳問安。答曰。知道。
정조 5년
展拜罷後。奎章閣政院玉堂藥房口傳問安。答曰。知道。仍詣景慕宮。入齋室後。奎章閣政院玉堂藥房口傳問安。答曰。知道。
정조 5년
傳于李𡊠曰。玉堂前望單子入之。副應敎朴天衡。副校理黃昇源李鼎模。副修撰尹尙東。修撰林錫喆落點。
정조 5년
臺諫前望單子入之。掌令朴宗彦申致權。獻納安廷玹。正言沈基泰李亮載。持平李益運李羽晉。司諫李顯永落點。
정조 5년
吏曹口傳政事。以尹得孚李羽逵爲兵曹正郞。柳協基宋銓爲佐郞。
정조 5년
司諫李顯永牌不進罷職傳旨。傳于徐有防曰。只推。
정조 5년
傳于徐有防曰。政官牌招開政。
정조 5년
李𡊠啓曰。吏曹判書李衍祥。參議李敬養牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書更卽牌招開政。何如。傳曰。允。參議只推。一體牌招開政。
정조 5년
備忘記。日前以政望事。纔已陳疏承批。伊後別無大段失格。而設有一二未及照察者。些有失格。便尋辭疏。寧有如許事面。冢宰體重。原疏姑不還給。出納之地。以捧爲事。其爲失職。殆甚於政官之臨政失格。吏曺判書李衍祥上疏捧納承旨。從重推考。
정조 5년
有政。吏批。判書李衍祥進。參判金夏材實錄廳進。參議李敬養進。右承旨柳義養進。以李鼎運爲校理。金熤爲同成均。尹在醇爲左通禮。高益擎爲右通禮。尹長烈爲司僕正。金峙默爲軍資正。林永孝爲刑曹正郞。李禹圭兪漢輔爲工曹佐郞。金履基爲儀賓都事。兪駿柱爲禁府都事。尹晩東爲義盈主簿。南命寬爲南部都事。趙廷瑗爲司僕主簿。黃昇源爲中學敎授。徐鼎修爲西學敎授。成大中爲校書校理。江華留守單兪彦鎬。兼掌令尹長烈減下。
정조 5년
兵批。判書洪樂性進。參判蔡弘履入直進。參議吳大益。參知李致中病不進。承旨趙時偉進。以金明遇爲內禁將。李曄爲羽林將。李慶會爲忠翊將。李顯忠爲柔院僉使。洪壽澤爲豆毛浦萬戶。副司果朴師沃。
정조 5년
趙時偉啓曰。軍兵解嚴。何等至重。而標信宣傳官。以駕後解嚴。錯認以前後環衛。一體解嚴。竟至混同解嚴之境。事未前有。萬萬驚駭。當該宣傳官。所當重勘。而本院請推之外。無地可施之罰。何以爲之乎。敢稟。答曰。當該宣傳官。令兵曹査問其誤聽委折。草記從當嚴處。而以此啓辭觀之。必是軍士房誤傳之致也。俄下標信之時。以前後環衛軍兵解嚴事下敎。則反以環衛解嚴爲請罪者。何也。又況所謂駕後。雖欲解嚴。不以輦輿動駕。則駕後禁軍元無待令。此曰。駕後云云。未知指何許軍兵乎。今日動駕駕後禁軍。不但無隨駕。輦後亦無軍兵。則百爾思之。此文勢終難强解。更爲訓釋此義以啓。挾輦槍劍等軍兵解嚴去就。此啓辭中。亦無一字皁白。此果未及解巖乎。甚矣政院之矇昧。愈往愈甚也。可謂無如之何矣。
정조 5년
又以兵曹言啓曰。依下敎。當該宣傳官崔命健處。査問其誤聽委折。則所告內。軍士房承旨傳標信以後。環衛軍兵解巖之意傳命。故月覲門外各處軍兵及挾輦搶劍禁軍等軍兵。錯認以摠是環衛軍兵。一體解嚴。致有此査問之命。惶恐遲晩矣。敢啓。答曰。知道。崔命健。卽昨今新入之人也。藉使命健。有子貢之辭令。嗇夫之利口。諺有一匙不飽之語焉。豈無似此做錯。渠輩廳規。駕後宣傳官中。稱以牌頭。以稍解事務者。使之檢飭管束。法意本自詳密。則若於命健誤聽錯傳之時。早能問于命健。問于該房。憑其虛實而後祗受。則豈有如許之弊乎。且以事理言之。月覲門距仁政門。幾至數里。則侍衛軍兵。此處豈可解嚴。不待更問於該房而自可知之。所謂牌頭之罪。益無所逃。當該宣傳官汰去。事係師律。不可以生疎。有所曲恕。宣傳官崔命健。拿問處之。一廳小大事。爲行首宣傳官。無不統領。而近來宣傳官廳。作一雜流都會所。呼進呼退。跳踉而已。不知傳命之爲何事。古風之爲何物。其爲玷辱淸選極矣。然又不能鞭策。乃反徒事抛置。至於今日事。猶是薄物細故。宣傳官李邦五。亦爲拿處。
정조 5년
徐有防。以吏曹言啓曰。新除授義盈庫主簿李守貞呈狀內。身病甚重。勢難察任云。造紙寺別提金相愼。受由過限未上來。竝依例改差。何如。傳曰。允。
정조 5년
鄭志儉。以義禁府言啓曰。平安前兵使李漢昌。拿囚之意。敢啓。傳曰。一體捧供以聞。
정조 5년
趙時偉。以禁衛營言啓曰。本營二番騎士將柳大源。身病猝重。勢難察任。改差。何如。答曰。允。
정조 5년
又以義禁府言啓曰。坡州前牧使李章漢。淸安縣監李勉基等。拿囚之意。敢啓。答曰。今日內捧供。而皆以口招嚴問取服。
정조 5년
吏曹判書李衍祥上言曰。伏以。臣儱侗憒眊。百無一能。本不足備數於任使之末。而猥荷簡拔之殊造。濫叨選司之重任。擔必不起。自知無幸。而辭避不力。終底冒膺。每念衡懸之語。徒增管窺之歎。及其政目一出。瘡疣自著。循省兢恧。宜蒙譴何。而惟我聖慈。特恢天地之大度。轍施雨露之曲成。誤恩至加於再授。溫音更示於責勵。光寵優渥。瞻聆聳感。臣雖冥迷。尙非木石。銜戴攢祝。不知死所。瀝血之籲。前後屢瀆。而未蒙雅兪。輒復蹲仍。懼深忝越。愧積貪戀。腸一日而九廻。雖不敢每煩陳暴。而仰承德意。旣處其任。則尋常差除之循資例擬者。固當竭心憚慮。博採精秤。十分加齎。一毫罔忽。以爲報效萬一之圖。而昏昧轉甚。紕繆滋多至於近日而極矣。從前銓臣之注擬或錯。陳章自列。間亦有之。而若臣之每政斯誤。頻不已者。曾所來聞。恧蹙之悸。恐靡所措躬。噫。臣授任月已屢更。而政席周旋亦云多矣。生疎之可以鍊。而迷闇之可以開矣。一向顚錯。誠亦無如之何矣。惟其恣意放搗。循情蔑法。辜負隆恩。自甘罪戾。固非臣分之所敢出。又非臣圖報之本情。然臣亦莫究其所以至此。復何喩哉。雖以包荒之盛德。不賜誅罰之遄加。做錯相仍。疏籲太瀆。一倍震懍。萬隕猶輕。猶復徒恃寵靈。恬然抗顔。出入朝堂。自居以銓官。則眞所謂不識人間羞恥事者也。臣何敢爲此。亦豈忍爲言哉。嗚呼。以臣之不肖。玷據非據。辨論官材。銓敍流品。對掦休命。厭塞人望。初非夢想之所敢期。而今乃尙不能彌縫塗飾。苟幸目前之無罪。俯仰跼蹐。益無以自容。必遞之義。參倚前衡。因循淟涊。雖無是理。開政有命。天牌再降。而末由趨承。玆敢悉暴自列之忱。仰請譴罰之典。伏乞聖明。俯垂鑑察。亟許鐫削臣職。仍命重勘臣罪。以肅朝綱。以安微分。千萬顒祝。臣無任云云。答曰。省疏具悉。無已屑越。卿其勿辭。斯速行公。
정조 5년
辛丑三月初六日。兼春秋洪光一。禁府啓目。南陽前府使李宜老。房嬖用事。賂聲頗多。衙客干政。衆怨朋興。廣徵牛贖。勒收軍錢。倉穀加分。刑具違式之罪。議處何如。傳曰。所供雖甚糢糊。許多不法。皆無發明。以草記照律爲良如敎。
정조 5년
禁府啓目。淸安縣監李勉基。本縣虛留各穀一千一百二十一石零內。吏奴逋爲四百三十石零。庚子未捧反作爲六百九十石零。刑推得情。何如。傳曰。前官吏逋準數督徵。可謂有功無罪。而舊逋纔了。新逋又發。至登繡衣之啓。無或於千五百包舊逋收殺之時。四百包未及準捧。反歸新逋之科是隱喩。信然則但可諉之以舊逋未盡捧也。事狀如許。不可輕先勘律是遣。至於下款事。所謂反作云云。指身犯手弄而言是隱則。爰辭中皆稱不知。直勘反作之律。似欠穩當。以此論理議處爲良如敎。
정조 5년
禁府啓目。坡州前牧使李章漢行幸時。蠲減之擧。寔出於爲民之盛念。則身爲守令。不思仰體之道。初不給價役民。末乃加報儲置米之罪議處。何如。傳曰。此等牧吏刑推得情。在所不已之擧是乃。姑且含忍。意亦有在是如乎。殺人償命。三尺至嚴兺除良。元犯鎭夏所犯之情理。至凶且獰。又非尋常殺獄之比是去乙。鍰賄公行。百計緩獄。惟此一事。在渠罔赦之罪而薄勘酌放。可謂寬典之寬典。曾未幾何繡啓繼發。眞贓又如是其狼藉。大抵行幸時。用民力處。皆以經費會減者。朝家恤民之意。果何如是隱。則渠雖無狀。寧忍犯手於升米緍錢。而乃反不給價。此又不足。加報谷包。偸食公物。有一於此。固宜嚴處是去等。況旀各罪竝發者乎。且念春秋陵謁。畿民支應。其苦不些。自在先朝。特軫民弊。許給儲置之米。以償費用之資。渠亦有人心。貪慾雖曰弸中。此事染指。何其無良之甚也。若不別般重繩。無以戢他守令。謝我畿氓。此囚乙良。爲先遠地勿限年定配。字牧之望。無特敎蕩滌。則雖於收敍之後。姑勿照擬。此乃懲一勵百之意。自該廳枚擧此判付。行會本道。另加嚴飭。秋行當有審探之道。如有犯者。竝與監司而難免重勘。以此預令知悉爲良如敎。
정조 5년
行都承旨李𡊠坐。左承旨徐有防坐。右承旨柳義養坐直。左副承旨趙時偉坐。右副承旨金宇鎭坐。同副承旨鄭志儉坐直。注書二員未差。假注書李集斗藥院直趙興鎭仕直。事變假注書權埛仕。
정조 5년
徐有防啓曰。明日再明日。以國忌齋戒。視事頉稟。傳曰。知道。
정조 5년
鄭志儉。以義禁府言啓曰。殷山前縣監金鈍拿囚之意。敢啓。傳曰。知道。
정조 5년
又以義禁府言啓曰。時囚罪人李宜老口招公事判付內。以草記照律事。命下矣。李宜老段。洪忠道暗行御史李鼎運書啓內。年旣衰暮。事多顚錯。周歲居官。一味尸職。房嬖用事。賂聲頗多。衙客干政。衆怨朋興。廣徵牛贖。稱以軍器之修補。勒收軍錢。一任吏屬之幻弄。民錢之强貸。稅米之濫捧。尤爲可駭。而庚子春秋年加分。爲二千六十三石零。今年秋牟加分。爲三百六十九石零。形具段。校正板。初不制置。訊杖三十五箇。圓徑厚薄。俱違典則。罪取考律文。則大明律不應爲條有曰。凡不應得爲而爲之。事理重者。杖八十。多收稅糧斛面條。有曰。凡各倉收受稅糧倉官斗給多收斛面。重者杖一百。續大典倉庫條。有曰。還上加分未及折半者。勿論石數。竝奪告身。大明律制書有違條。有曰。凡奉制書。有所施行。而違者杖一百。名例。有曰。二罪以上俱發。以重者論罪。各等從一科斷。大典推斷條。有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。李宜老從重論。從一科斷。杖一百收贖。告身盡行追奪。放送。何如。傳曰。勒收軍錢一條照律公事中。專不擧論。此等律官。將焉用哉。令該曹從重科治。此倅不法。聞甚無狀。至於校正板之元不造置。殆有甚於他邑倅違越典則之罪。而當初本府口招時。只捧發明之說。而較正板有無。無發問之事。卿等擧措。萬萬疎忽。爲先推考。待明朝。更爲開坐。嚴問取服。
정조 5년
又以義禁府言啓曰。宣傳官崔命健李邦五等。拿囚之意。敢啓。傳曰。汰去。宣傳官。姑從三令之意。旣已分揀。此兩囚。竝付過放送。
정조 5년
又以義禁府言啓曰。時囚罪人李章漢口招公事判付內。遠地定配事。判下矣。李章漢咸鏡道北靑府。勿限年定配。而以判付內辭意。具罪目。依例發遣府書吏。押送配所。何如。傳曰。允。
정조 5년
又以義禁府言啓曰。洪忠前虞候李始喆拿囚之意。敢啓。傳曰。待明朝。一體捧供。
정조 5년
又以義禁府言啓曰。時囚罪人李漢昌。以草記照律事。命下矣。李漢昌段。其所犯科。雖是謬例。不能致察。其矇然不職之罪。極爲可駭。罪取考律文。則大明律不應爲條。有曰。凡不應得爲而爲之者。笞四十。名例。有曰。犯私罪。笞四十。附過還職。大典推斷條。有曰。犯枉法受贓外。笞杖竝收贖云矣。李漢昌笞四十收贖。附過放送。何如。傳曰。允。
정조 5년
又以義禁府言啓曰。在謫遭親喪者給暇歸葬事。載在法典矣。慶尙道泗川縣定配罪人趙雲斗。今年正月十一日。遭父喪云。依法典歸葬給由。過葬後還發配所。何如。傳曰。允。
정조 5년
傳于趙時偉曰。史官一員待命。騎馬一匹立之。
정조 5년
鄭志儉。以奎章閣意啓曰。提學兪彦鎬時無職名。令該曹口傳付軍職。何如。傳曰。允。
정조 5년
兵曹口傳政事。副司直兪彦鎬。
정조 5년
傳于鄭志儉曰。以李時秀洪明浩洪文泳趙鼎鎭李謙彬沈命德柳孟養權以綱崔烜李濟萬兪岳柱宋民載金寅燮等囚單子。分揀放送。
정조 5년
柳義養。以義禁府言啓曰。前校理李時秀。前副校理洪明浩洪文泳。前修撰趙鼎鎭。前副修撰李謙彬。前司諫沈命德。前獻納柳孟養。前正言權以綱崔烜。前掌令李濟萬兪岳柱。前持平宋民載金寅燮等拿囚之意。敢啓。傳曰。知道。
정조 5년
傳于鄭志儉曰。明日實錄堂上入侍。
정조 5년
徐有防。以實錄廳郞廳。以摠裁官意啓曰。本廳印役。將以今月初十日更爲始役。而書寫浩繁。郞廳不可不先爲差出。權知承文院副正字徐美修。前佐郞李壽咸鄭喆祚。前主簿兪任柱洪秉益。兵曹佐郞崔守忱。粉板郞廳差下。謄錄郞廳尹載命。身病猝重。今姑減下。副司果權儐。工曹正郞朴長卨。副司果李爗。前典籍許晪。謄錄郞廳加差下。司諫院司諫李顯永。弘文館修撰林錫喆。校讐郞廳差下。使之察任。何如。傳曰。允。
정조 5년
又以司饔都提調提調意啓曰。本院直長尹晩東。昨日政。陞拜義盈庫主簿矣。昨年柴場摘奸後。今年燔造物力。旣已區處。莫重燔造之任。不可付之生手。且今開燔不遠。擧行甚急。本院主簿中。依例口傳相換。以爲竣事之地。何如。傳曰。允。
정조 5년
鄭志儉。以弘文館言啓曰。新除授副校理徐有成。時在平安道龍崗縣任所。副修撰鄭淵淳。時在江東縣任所。經筵入番事緊。請竝斯速乘馹上來事。下諭。依啓。
정조 5년
又以吏曹言啓曰。新除授殷山縣監李穦呈狀內。矣身年今七十。法不敢冒赴云。年限旣滿。則揆以法例。不可仍置。依例改差。何如。傳曰。允。
정조 5년
備忘記。前留守兪彦鎬。本兼諸任。仍任。
정조 5년
備忘記。宣傳官出六。與他歧出六自別。況金珠淵宋觀休。不但仕滿。俱以射技陞六。而出六經歲。一不撿擬。反不若守部出六軍門承傳之人。是豈均平之政乎。伊後該曹堂上推考。大抵各廳初仕出六之望。或有越點之擧。固欲振淹滯。而因此應陞之人無罪。而積月落拓。惟予本意。反歸䵝䵢。此後各歧出六望越點未除職之類。一從職銜次第。先宣廳。次部廳。次守廳。以此隨闕調用。著爲定式。曾聞渠輩雖於部主之間。擇其燥濕。反取沈屈。此可謂無職。亦爲申飭。兵曹但擬見窠。俾除斑駁之弊。
정조 5년
傳于柳義養曰。禮房承旨入侍。
정조 5년
江華留守兪彦鎬上疏曰。伏以臣忽伏奉除書。以臣爲江華留守。臣聞命惝怳。揣分悚慄。莫省所以自措也。竊惟江都保障。爲任最重。而一自統禦新設。責任視前尤別。今以如臣不經事之一學究。猝然受此重寄。畢竟馴致僨誤。則其奈國事何哉。雖然。此則以人器之稱否言耳。乃臣區區私懇。有不容自阻於仁覆之天者。顧臣老母今年八十有八矣。疾病淹潛。長在牀褥。人子情理。有不忍遠離。雖以臣衘結圖報之忱。猶不得依近京闕。以少效奔奏之義。有除暫膺。纔到旋還。終自陷於因私廢公之科者。是豈臣之樂爲哉。誠有不得已者存焉。而前後孤恩蔑公之罪。臣亦自知其難贖。苟非我聖上敦孝體下之仁。則安能隨處獲遂。以至于今也。噫。臣之不能從官。祗爲病親之難違。而至於見職。則母子有相守之便。公私無兩妨之患。重以擁旄之榮。專城之供。一世之所共艶。人情之所同願。則臣固將樂赴之不暇。何苦爲祈免之計。而第惟臣母筋力精神。比之三四年前。又不啻落下數層。房闥坐臥。尙須人扶。則焉有二百里外跋涉將往之望哉。若是則臣之難强之情。可辭之義。於內於外。又何間焉。反復揣量。承膺無路。不得不冒死仰暴于天地父母之前。倘蒙聖明。俯諒血懇。亟賜恩遞。則慈覆之德。臣將終始賴之。臣無任屏營祈懇之至。謹昧死以聞。答曰。省疏具悉。廟剡意謂將往也。所辭有妨公私。見任許遞焉。
정조 5년
掌令申致權啓曰。如臣謭劣衰朽。豈合淸朝耳目之寄。而特除之下。他不暇顧。蒼黃進詣於侍臣之列矣。素患痰積。挾癨猝發於趨走之餘。喘急氣塞。顚仆中路。未克趁參班行。此實侍衛諸臣之所目見。臣何敢欺隱於天地日月之明乎。宜卽首實自劾。而神識迷錯。遂未免扶曳徑歸。終宵悚惕。今以迎班事。承宣請推。諸臺聨避。顧臣闕禮之罪。比僚臺尤有重焉。今始自列。所失又大。以此以彼。其何可一刻蹲冒於臺次乎。請命遞斥臣職。答曰。至命勿推。實由目撃。勿辭。亦勿退待。
정조 5년
獻納安廷玹啓曰。臣於言責之任。積有瘝溺之罪。當言不言。而勘遞之典猶輕。宜討未討。而駁正之論自速。追訟愆尤。徒增愧恧。昨奉新除。卽是僨誤之地。反顧廉隅。豈有堪承之望。而方値動駕。適廁近列。張皇趨膺。只出副急。仍因蹲冒。斷無其理。且以迎班之有失。至被喉院之請推。屢承飭敎。旣未仰體。責在糾董。而反自先犯。揆其所失。益難自恕。以何顔面。復敢掦掦於臺次乎。請命遞斥臣職。答曰。勿辭。亦勿退待。
정조 5년
掌令朴宗彦。持平李益運李羽晉。正言沈基泰李亮載啓曰。臣等。俱以庸魯。本不合於淸朝耳目之任。而臺垣新除。遽下於動駕陪扈之際。繼有先隨後謝之命。臣等。他不暇顧。章皇趨承者。不過爲一時之副急。而仍因蹲冒。斷無是理。卽伏見擧條下者。以昨日迎班之失。其所當行之處。至有承宣之請推。臣等。生疎昏謬之失。於是著矣。其何敢一刻晏然於臺次乎。請命遞斥臣等之職。答曰。朝儀實係有國重典。東西導班之侍臣。戞過御駕。合作一班而祗迎。古有是例否。況抵迎之處。又非所當行之處。糾率之地。顚錯胡乃愈往愈甚。擎跽典拳。雖是疏節。折旋揖讓。古有學禮樣子之說。我朝專尙儀文。爲三司者。此等處如是放倒。何責乎宗廟朝廷之禮也。重爲爾等慨然。然言官體重。不惟不可輕遞。昨因事會。盡遞三司。今又依啓。恐乖優禮之意。所惜者。爾等所叨之職也。勿辭。亦勿退待。
정조 5년
有政。徐有防。以吏批言啓曰。玉堂闕員。今當差出。而擬望之人乏少。外任竝擬。何如。傳曰。允。判書李衍祥進。參判金夏材實錄廳進。參議李敬養進。承旨徐有防進。以金晩耇爲司成。以李光沂爲監察。以趙漢鎭爲敦寧主簿。以李益燦爲造紙別提。以柳誨爲司饔直長。以尹得孚爲殷山縣監。以徐有成爲副校理。以鄭淵淳爲副修撰。義盈主簿尹晩東。司饔主簿李東秀相換。知經筵兪彦鎬。典醫監提調兪彦鎬仍任事承傳。兵批。判書洪樂性進。參判蔡弘履。參議李致中病不進。參知吳大益入直進。承旨趙時偉進。以張成漢爲忠壯將。以金珠淵爲訓錬主簿。以金益休爲文兼。以仇廷良爲笠巖別將。以李東煃爲秃用別將。副護軍朴天衡。副司直李鼎揆。副司果林錫喆尹尙東。副司勇成夢龍。以宋觀休爲部將。
정조 5년
以副校理望筒。傳于徐有防曰。兼帶實錄郞廳。皆已許遞。則又以此任擬其代。大是不察。此望筒還給。更爲擬入。
정조 5년
以副修撰望筒。傳于徐有防曰。雖曰乏人。以其人擬其代。政官推考。此望筒還給。更爲擬入。
정조 5년
以訓鍊主簿申大坤望筒。傳于趙時偉曰。李承耇承傳收用之後。此人獨漏。殆近斑駁。待出六人甄敍。卽爲調用。
정조 5년
以宣傳官望筒。傳于趙時偉曰。李近冑姑爲分揀。
정조 5년
吏曹口傳政事。兼實錄編修官李顯永林錫喆。兼實錄記事官鄭喆祚李壽咸徐美修兪任柱洪秉益崔守忱朴長卨權儐李爗許晪。兵曹口傳政事。副司果李壽咸鄭喆祚洪秉益許晪兪任柱。
정조 5년
辛丑三月初七日巳時。上御誠正閣。晝講入侍時。知事鄭尙淳。特進官李衍祥。參贊官趙時偉。侍讀官李敬一。檢討官朴天行。假注書李集斗。記事官文采五金載瓚。宗臣安春君烿。武臣李顯重。以次進伏訖。上讀前受音訖。敬一讀奏。自必有事焉而勿正。止必從吾言矣訖。上讀新受音訖。敬一曰。孟子以不耘苗。譬於忘。以揠苗。譬於助長。以譬喩論之。則苗雖不耘。猶有成實之望。揠而枯苗。則生意頓絶。由此觀之。則助長之病。甚於忘。而以養氣工夫言之。則忘與助。均之爲病痛。然必有事焉。然後可以用工於勿忘勿助。益無所事則無着手處。初無忘與助之可論。所謂事者。格物致知誠意正心修身齊家治國平天下。無非事者。必有事云者。乃是此章主宰也。必先立其主宰。然後終日乾乾。無時或怠者。勿忘之工也。無欲速計功謀利之心者。勿助長之工也。然勿忘勿助之間。極其精微。最難分析。伏願殿下。用工於勿忘勿助之間。以爲充養浩氣之道焉。孟子常以闢異端自任。以息邪說詎詖行爲先務。故以知言爲重。然知言卽知人之道也。雖曰。知人則哲。惟帝其難之。而人君聞群下所陳之言。能辨其詖淫邪遁之情。則人之善惡邪正。不難辨矣。然吾之心一有偏係。則無以辨別何言之爲詖。何言之爲淫爲邪爲遁矣。必也靈臺洞然。萬理明盡。如衡之平。如鏡之明。然後賢邪淑慝。莫逃於淵鑑之下。伏願殿下。留意於聽言知人之道焉。上曰。所奏好矣。下番亦陳之。天行曰。揠苗助長之喩。非但襯貼於養氣助長之害。雖政令施措之際。或有欲速底意。或有急迫底意。則其爲害亦不免揠苗助長之譏。此等處亦留意體念。是所望也。上曰。所陳好矣。經筵特進官。亦陳文義。可也。尙淳曰。上段持其志無暴其氣。下段勿忘勿助之句語。皆言養氣之工而集義。然後可以養得浩然之氣矣。於此集義二字。體念焉。衍祥曰。上下番經筵畢奏。臣無所奏矣。上曰。參贊官。亦陳之。時偉曰。別無所奏矣。上曰。詖辭淫辭邪辭遁辭四者。爲言之病則一也。有何同異深淺之義乎。敬一曰。小有偏詖而背於中庸之道者。皆可謂之詖。而至於淫則全然陷溺。乃是受病之深者。正如邪之背正者。畢竟詞窮理屈。爲窘遁不成說話者。淫與遁均之爲深矣。上曰。發於其政。害於其事。何爲其然歟。敬一曰。政是大綱領。事是小節目。綱領旣錯。則百事無不受害。雖以郡邑事言之。有軍政焉。有田政焉。軍田之政旣錯。則閭里之民皆受害。此是發於其政。害於其事之驗矣。上曰。此章別無更問。講官先退。衍祥敬一。天行烿顯重先退。上曰。經筵官進前。尙淳進伏。上曰。不見卿久矣。安過而還。爲之幸矣。關西有何弊瘼之可言者乎。尙淳曰。待罪周歲。一道民瘼。雖未悉知。而略有所仰奏者矣。臣自西藩遞來。以本道事有所仰達矣。道內列鎭。無論江邊內地。穀多民小。已成痼弊。春糶分給之後。或値歉歲。秋糴則鎭民間有逃避不納之弊。不得不分排徵捧於餘存土卒。而畢竟亦不能盡數收捧。自致虛錄。初歲如此。翌年倍加。一年二年。漸至莫可收拾。鎭民亦爲過半空虛。若不及今變通。則其將革罷鎭堡而後已。臣意則各鎭糶糴。勿委邊將。自本邑主管擧行。而毋論邑鎭民。通融分給。則餉穀自無虧欠之弊。鎭卒亦有還集之道。臣謹當與大僚。另加商確便否。更爲稟處。恐合事宜矣。上曰。出擧條後。日次對稟處。可也。出擧條尙淳曰。本道民小軍多。簽丁甚艱。偏伍正軍外。收布名色。間有兒弱之未盡塡代者。此則自本道更加申飭。次次釐正。而至於馬軍。其數殆過五千餘名。過半無馬。臨時賃貰。其中或有立馬之類。而俱是駑駘。難責馳突。雖當緩急之時。徒存名色。實爲無用。眞所謂彼此不及。而本道旣有巡兵兩營及四防營。左右別武士及甲士等三千名數。此爲有實之馬軍。且習弓馬。足爲緩急之用。臣意則只令存此名色。馬軍則盡爲革罷。還作步軍。俾有實效。恐合事宜。且今道帥臣。俱爲新莅。使之細察事情。從容商確。論理狀聞後。令廟堂稟處。何如。上曰。依爲之。出擧條尙淳曰。以邊情言之。則西藩異於北關。江邊七邑中。彼人犯越之患。江界義州二邑最甚。欲防此患。則江義二邑。另飭嚴守。似好矣。以江界蔘弊言之。年來江民疲於貢蔘。幾乎盡散。以聖上恤民之政。蠲減御供之蔘。江民流散者。咸頌德意。聞而復聚。自今以後。庶有回蘇之望。而大抵採蔘之時。無所遺置逢着則雖微細不足用之蔘。畢採乃已。由是而蔘益絶貴矣。蔘事。臣曹旣已主管此弊。更欲稟處矣。上曰。江界府使治政。何如。尙淳曰。政令寬裕。民無冤言。治果善爲。而江民方始聚入。多闢良田美土。皆欲居生。而但以蔘弊爲苦矣。上曰。關西採金之事。亦無生弊之端否。尙淳曰。慈山金穴已盡。而成川方多出金穴。而此亦爲弊者大。前日歸農之民。擧皆趨利於採金。將至廢農之境。蔓山蔽谷。作隊從行。使官隷逐之。則四散而復聚。不可勝禁。此漸成巨弊矣。成川設店。捧民採金。幾爲二百餘兩云。故臣將議于廟堂。欲爲請得給價矣。未及區劃而遞來矣。上命退。尙淳退去。時偉曰。臣以該房事。有所仰達矣。密符齎去。事體至重。而每當藩閫及防禦使除朝辭赴任之日。只使院吏齎傳者。有非防疎虞而重事體之道。臣意則自今爲始。如有齎傳之事。使宣傳官奉命齎去。而院吏則只奉諭書。隨往傳宣。實合事宜。以此定式施行。何如。上曰。依爲之。所奏實合予意。依此定式。大抵院吏事面。與該司之吏自別。錫號別駕。特恩也。齎奉諭書。重任也。此後雖無齎符之事。藩閫與防營接待。無或低視。然後不失本意。亦合新式。惟其祗受之際。傳給之時。事體無異前日。眞所謂使者雖微。王命可尊。如有慢侮之弊。自政院隨聞論責。可也。出擧條上命退。承史以次退出。
정조 5년
行都承旨李𡊠藥院直。左承旨徐有防坐直。右承旨申應顯坐。左副承旨趙時偉坐。右副承旨金宇鎭坐直。同副承旨鄭志儉坐。注書二員未差。假注書李集斗藥院直趙興鎭仕直。事變假注書權埛仕。
정조 5년
鄭志儉。以義禁府言啓曰。保放罪人金履容査啓。旣已啓下。還囚之意。敢啓。傳曰。知道。
정조 5년
金宇鎭。以訓鍊都監言啓曰。本局中軍。今當差出。而擬望之人乏少。外任竝擬。何如。傳曰。允。
정조 5년
徐有防。以禮曹言啓曰。今三月十二日齊陵陵上石物塗灰。徽陵陵上曲墻修改時。本曹堂上各一員當爲分進。而臣熤以捲草官。不得進去。參判李聖圭徽陵修改進。參議李象靖在外未肅拜。齊陵修改。無進參之員。參議令政院稟旨變通。何如。傳曰。參議許遞。而不但以嶺人特除。必令竢間上來者。欲試其人。在外刑曹參議許遞。特敎除拜。何拘銓格。前參議李象靖。移授此任。申飭上來察任。
정조 5년
又以摠裁官意啓曰。校正堂上李性源。特敎還差。已至多日。而謂有情勢。尙不出肅。令政院稟旨牌招。以爲察任之地。何如。傳曰。允。除拜幾日尙無動靜。不但分義不然。況今莫重史役就緖之日。以堂上不備。分授年條。未免因此遲滯。尤豈道理之所敢出乎。令政院卽爲牌招。今日內仕進。違牌傳旨。切勿呼望。
정조 5년
備忘記。有編校事。須置此等之識。可以專意爲之。承旨柳義養許遞。禮曹參議見窠。口傳擬入事。分付。
정조 5년
吏曹口傳政事。以柳義養爲禮曹參議。
정조 5년
傳于徐有防曰。承旨前望單子入之。
정조 5년
吏曹口傳政事。以金峙默爲龍岡縣令。李顯靖爲江東縣監。
정조 5년
徐有防啓曰。實錄堂上蔡濟恭。依下敎來待矣。傳曰。入侍。
정조 5년
傳于徐有防曰。諸承旨與奎章閣堂郞。持應製試劵入侍。
정조 5년
傳于徐有防曰。次對明日來會。
정조 5년
以寒食祭獻官單子。傳于徐有防曰。以無實職及老病人塡差。當該堂上推考。更爲修正以入。
정조 5년
以實錄廳郞廳進不進單子。傳于徐有防曰。雖未知病故之如何。當此史役方張之時。況又連有飭敎。則昨日除拜許多郞官。無端以未肅拜懸錄。新進小官怠慢之習。不可不懲。竝先罷後拿。稱在外人員。如有過限未上來者。亦自本院待限滿。直捧禁推傳旨。此後該房。準此擧行。
정조 5년
備忘記。堂郞進不進單子。各於職姓名下。以所校所纂所寫日月。每年史草訖工後。懸注入啓。近日春煦甚長。夜亦不至甚短。昔在先朝文獻備考之役。堂郞亦猶入直編輯。況實錄事體何等至重。而曠歲經年。告成無期。今後除非緊故外。輪回入直擧行。
정조 5년
辛丑三月初八日。兼春秋洪光一。禁府啓目。向前李宜老特敎更招之下。猶復漫漶。所當請刑是白乎矣。曾經侍從勿爲請刑。旣有先朝受敎。議處。何如。傳曰。允。
정조 5년
禁府啓目。洪忠前虞候李始喆。上黨山城軍餉米幻弄之罪。議處。何如。傳曰。依允。
정조 5년
禁府啓目。向前李勉基吏逋未捧。混入已捧之罪。照律。何如。傳曰。依允。
정조 5년
禁府啓目。向前金履容擅用還穀之罪。照法重勘。何如。傳曰。依允。
정조 5년
辛丑三月初八日。記事官姜彙鈺。冬至正使副司直徐有慶。副使副司直申大升狀啓。臣等。住接西小館。歲幣方物無弊呈納之由。已爲修啓於謝恩使先來便是白在果。正月二十一日開印後。表咨文自內閣翻淸入奏。二十七日題下。貢本二月初三日題下。賞本初七日題下。而領賞定于十三日。故當日臣等。詣午門外領賞。仍往禮部。行下馬宴。回到館所。受回咨四度。十五日離發北京是白乎旀。皇帝正月三十日。以社稷祭齋戒。自圓明園回鑾。本月十一日。又幸圓明園。於二十二日。仍幸五臺山。而路程記今始印出是白乎旀。歲幣方物呈納時。各庫郞吏及提督通官等處。有分給補物之例。而今年段。補物些少。僅僅分派。實無所餘。故依例全減。而所裹油紙帒麻索等物。毁絶已盡。故一體蕩滌是白乎旀。本月初七日通官輩來傳刑部侍郞阿揚。阿以皇帝特旨。將到館所。問臣等安否云云是白如尼。翌日果來問臣等安否於通官大使輩而去是白乎旀。江原道平陵驛金占金馬一匹。留館時致斃是白乎旀。正使臣徐有慶。軍官石補天。副使臣申大升。軍官李恕采。驛官金龜明授狀啓。先爲發送是白乎旀。虛實間聞見到灣後。別單馳啓計料爲白臥乎事。
정조 5년
行都承旨李𡊠坐。左承旨徐有防坐。右承旨申應顯坐。左副承旨趙時偉坐直。右副承旨金宇鎭坐。同副承旨鄭志儉坐。注書二員未差。假注書李集斗藥院直趙興鎭仕直。事變假注書權埛仕。
정조 5년
以來十一日輪對。取稟。傳于徐有防曰。爲之。
정조 5년
徐有防啓曰。戊辰年日記合十三卷。輸送實錄廳之意。敢啓。傳曰。知道。
정조 5년
吏曹口傳政事。兼知實錄事李衍祥單付。實錄編修官金翊休。記事官朴行淳黃仁絃李趾永李泰賢金鎔。單付。
정조 5년
兵曹口傳政事。副司果李趾永李泰賢金鎔。
정조 5년
李𡊠。以吏曹言啓曰。今此宗廟永禧殿各陵景慕宮寒食祭獻官。當以從二品正三品塡差。而原數苟艱。實無推移分排之路。一品宗班都尉。正二品及刑官。通融塡差之意。敢啓。傳曰。知道。
정조 5년
徐有防。以實錄廳郞廳。以摠裁官意啓曰。本廳刋印。自明日始役。而粉板郞廳。或在外或在罪罷中。書役浩繁。一時爲急。兵曹佐郞朴行淳。成均館典籍黃仁炫。前佐郞李趾永李泰賢金鎔。粉板郞廳差下。使之今日內肅謝仕進。校讐郞廳林錫喆罷職。代副司果金翊休差下。使之卽爲察任。何如。傳曰。允。
정조 5년
趙時偉。以刑曹言啓曰。謝恩使冬至使先來軍官譯官落後人。卽其地定配事。命下矣。謝恩使先來軍官李根成。譯官方世弘。竝到宣川府落後云。卽其地定配所。自臣曹發配押送。冬至使先來軍官李恕采。到宣川府落後。譯官金龜明。到嘉山郡落後。而俱未及入來云。金龜明則嘉山郡定配所。自臣曹發關沿路。各道道臣。令所到地方官定將吏押送配所。李恕采則曾經實職同知中樞云。令義禁府擧行。何如。傳曰。允。
정조 5년
傳于申應顯曰。與留待守令入侍。
정조 5년
傳于徐有防曰。今日肅拜。校讐堂上來待。
정조 5년
吏曹。江華留守徐浩修。
정조 5년
徐有防。以奎章閣意啓曰。文臣講製追節目書入之意。敢啓。傳曰。知道。與元節目合作一篇。卽令芸閣活印。五件內入。十件西庫。五件院上。而政院玉堂議政府禮曹春秋館五處史庫承文院成均館校書館。各藏一件。時原任大臣閣臣時任承旨各給一件。應講製被抄文臣。亦給一件。仍令一提學撰其事實。跋于卷尾。蓋來許之成效。在諸文臣勉勵之如何。有效無效。雖未可必。惟予區區苦心。竊欲不泯於後也。卿等知悉。
정조 5년
鄭志儉。以義禁府言啓曰。泰安郡守朴瑬拿囚之意。敢啓。傳曰。捧供以聞。
정조 5년
又以義禁府言啓曰。金悌行拿囚之意。敢啓。傳曰。知道。
정조 5년
又以義禁府言啓曰。實錄廳郞廳林錫喆崔守忱權儐李燁徐美修等。拿囚之意。敢啓。傳曰。捧供以聞。
정조 5년
又以義禁府言啓曰。因刑曹啓辭。冬至使先來軍官李恕采。到宣川府。落後未及入來。而曾經同知中樞云。令義禁府擧行事。允下矣。李恕采宣川府卽其地定配。而以下敎內辭意。具罪目。依例發遣府書吏。所到處執捉。仍令押送配所。何如。傳曰。允。
정조 5년
又以義禁府言啓曰。大吉號里前權管尹湯佑拿囚之意。敢啓。傳曰。捧供以聞。
정조 5년
又以義禁府言啓曰。陰城前縣監洪若浩拿囚之意。敢啓。傳曰。捧供以聞。
정조 5년
又以義禁言啓曰。槐山前郡守成光默拿囚之意。敢啓。傳曰。捧供以聞。
정조 5년
以泰安郡守朴瑬口招供辭。傳于金宇鎭曰。素稱猾吏。觀於外面可知。今此口招極甚猥濫。此等無嚴不畏法之類。若後抵賴。不可不依法典刑推得情。上項三件事外。下一件刑具事。其所納供。尤不成說。此供辭勿施。各項條件。更加巖問口招。所犯情節。雖至竟夕。限取服得情。然後捧草供以聞。至於刑具事。又不以手犯節次捧直招。卿等。難免重究。惕念擧行。
정조 5년
金宇鎭。以吏曹言啓曰。今此宗廟永禧殿各陵寒食祭大祝。皆以侍從塡差。而時無職名人員。令該曹口傳付軍職。何如。傳曰。允。
정조 5년
又以兵曹言啓曰。卽接五衛將廳牒報。則衛將申載文呈辭。在外過限未上來云。依法典改差。何如。傳曰。允。
정조 5년
奎章閣提學臣兪彦鎬上箚曰。伏以內閣之設。豈直爲一時賁飭之具哉。上以虔奉聖謨則遠倣乎龍圖寶文。下以儲養人才。則近參乎賢殿湖堂。所以酌古今而傳悠久。以啓吾東億萬年文明之運者。於是乎基矣。其在作事謀始之道。可不審歟。用是特行聖慮。維懷永圖申命閣臣。稟成儀式。規模始立。節目大備。且於設施調度。不煩經費。非復向日之草創紊亂。而至若移院於永肅門外者。尤可以見大聖人深遠之謨也。蓋其職太親而逈異諸臣。地太邃而密邇大內。昵陪則殆逾唐之學士。深嚴則非比宋之翰苑。以太親之職而處太邃之地。臣等之周旋起居。固常有怵惕不自安者。而幸今聖明在上。百度惟貞。措置防閑。保無他虞。但內外之限。不甚巖截。出入之路。亦係奥僻。其於微漸之戒。辨別之際。久而無弊。有未可必。此所以不得不移也。然其所處只隔一門。逼近難便。視昔無異。且其地勢傾仄。屋宇矮窄。儀雖已定。地無可施。不可不恢拓改構。則又將費了許多財力。以此以彼。惡在其移置惜費之本意哉。是宜於稠廣之地。占得仍舊之所。與瀛館而隣竝。偕群彦而接武。俾一院之典章。昭代之文敎。皆得以聳聽改觀。有所興起。而苟求其可移之處。則禁中諸省。無可通變。惟都摠府有新舊兩所。曾亦以時屢遷矣。本院不可以遠處摠府。旣自有已例。則互相推移。在彼無損。在此爲便。可以得其所而省其費。是豈非一擧而兩利哉。第惟摠府。卽御帖之所奉安也。先朝之所嘗御也。臣爲是趑趄。取考府中故實。則御帖尊閣。初無一定之處。府之所之隨而移奉。蓋自萬壽舊基。移于東所。自東所又移于舊摠府。以至慶熙昌德宮之兩府。每當時御。遷徙無常。則御帖之移奉。非今斯今也。且伏見先朝庚辰摠府御製懸板。則歷書自壬辰至甲午除拜入直月日。而有曰。甲午季冬。復直差備。七年侍湯。又曰。豈意四十七年。復見昔日直處乎。今以是而考諸肅廟朝日記。則自壬辰至甲午時御之所。皆在慶熙宮。然則先朝之所嘗御。卽慶熙之摠府也。非昌德之摠府也。所重之在是。初非可論也。於斯二者。俱無所礙。則以摠府而還之舊所。以本院而移于此處。可謂無妨於公私也。伏況在昔孝廟朝。嘗因儒臣請移本館之奏。特命有司。相地改構。至今傳爲盛事。本閣事面。重於玉署。不煩營造。亦甚簡便。何所拘而不爲也。臣近始還朝時。入本院周覽形便。深惟事勢。終有所不可仍者。旣有區區愚見。而不以上聞。則非所以體我聖上經始慮遠之圖也。臣敢爲此哉。略具短箚。仰請睿裁焉。取進止。答曰。省箚具悉。事不可不先立其大本。本閣設施。雖已有年。以館舍之迄無定所。諸凡規度。咸歸末務。予惟方便之方。未得其衷。閱卿箚本之來上者。旣以職太親地太䆳爲懼。繼以費經用營新基爲慮。攷衛府遷府之制。證玉署移置之請。予於是竊有感焉。孝廟以前。衛府住接。明是舊府。舊府之爲聖祖所御之所。又可以仰認。如卿之言。則此闕彼闕之府。皆是兩聖所御之所。尤豈不奇且異也哉。箚中所請。依施。伊今以後。閣與府處所當處之處。可謂一擧而兩得。予賴卿稽古之力。多且大矣。